ΟΙΚΟΝΟΜΙΚΈΣ ΚΑΤΑΣΤΆΣΕΙΣ ΤΟΥ ΕΥΡΩΠΑΪΚΟΫ ΕΛΕΓΚΤΙΚΟΫ ΣΥΝΕΔΡΊΟΥ ΓΙΑ ΤΟ ΟΙΚΟΝΟΜΙΚΌ ΈΤΟΣ 2012

2013/C 288/01

ΠΕΡΙΕΧΟΜΕΝΑ

Πιστοποίηση των οριστικών λογαριασμών του Ευρωπαϊκού Ελεγκτικού Συνεδρίου για το οικονομικό έτος 2012

Έκθεση ελέγχου

Οικονομικές καταστάσεις και επεξηγηματικές σημειώσεις

Ισολογισμός στις 31 Δεκεμβρίου 2012

Λογαριασμός οικονομικού αποτελέσματος για το οικονομικό έτος που έληξε στις 31 Δεκεμβρίου 2012

Πίνακας ταμειακών ροών για το οικονομικό έτος που έληξε στις 31 Δεκεμβρίου 2012

Κατάσταση μεταβολών του καθαρού ενεργητικού για το οικονομικό έτος που έληξε στις 31 Δεκεμβρίου 2012

Λογιστικές πολιτικές και σημειώσεις που συνοδεύουν τις οικονομικές καταστάσεις

Πληροφορίες σχετικά με τον προϋπολογισμό του οικονομικού έτους 2012

Ανεξάρτητη έκθεση διασφάλισης

Πιστοποίηση των οριστικών λογαριασμών του Ευρωπαϊκού Ελεγκτικού Συνεδρίου για το οικονομικό έτος 2012

Οι ετήσιοι λογαριασμοί του Ευρωπαϊκού Ελεγκτικού Συνεδρίου για το οικονομικό έτος 2012 καταρτίστηκαν σύμφωνα με τον δημοσιονομικό κανονισμό που εφαρμόζεται στον γενικό προϋπολογισμό της Ευρωπαϊκής Ένωσης και με τους λογιστικούς κανόνες που ενέκρινε ο υπόλογος της Επιτροπής, όπως αυτοί πρέπει να εφαρμόζονται από το σύνολο των θεσμικών οργάνων, των οργανισμών και των κοινών επιχειρήσεων.

Αναγνωρίζω ότι είμαι υπεύθυνος για την κατάρτιση και την παρουσίαση των ετήσιων λογαριασμών του Ευρωπαϊκού Ελεγκτικού Συνεδρίου, σύμφωνα με το άρθρο 68 του δημοσιονομικού κανονισμού.

Μου διαβιβάστηκαν από τον διατάκτη, ο οποίος πιστοποίησε και την αξιοπιστία τους, όλα τα αναγκαία για την κατάρτιση των λογαριασμών πληροφοριακά στοιχεία, από τα οποία προκύπτουν τα στοιχεία ενεργητικού και παθητικού του Ευρωπαϊκού Ελεγκτικού Συνεδρίου, καθώς και η εκτέλεση του προϋπολογισμού του.

Με την παρούσα βεβαιώνω ότι, από τα εν λόγω πληροφοριακά στοιχεία, καθώς και από τους ελέγχους τους οποίους έκρινα αναγκαίους προκειμένου να υπογράψω τους λογαριασμούς, αποκόμισα εύλογη βεβαιότητα ότι οι λογαριασμοί παρέχουν ακριβοδίκαιη εικόνα, από κάθε ουσιώδη πλευρά, της οικονομικής κατάστασης, των αποτελεσμάτων των πράξεων και των ταμειακών ροών του Ευρωπαϊκού Ελεγκτικού Συνεδρίου.

ΑΝΕΞΑΡΤΗΤΗ ΕΚΘΕΣΗ ΔΙΑΣΦΑΛΙΣΗΣ

Προς τη διοίκηση

του Ευρωπαϊκού Ελεγκτικού Συνεδρίου

Εξετάσαμε εάν οι χρηματοοικονομικοί πόροι που χορήγησε η Ευρωπαϊκή Επιτροπή στο Ευρωπαϊκό Ελεγκτικό Συνέδριο (εφεξής «το Συνέδριο») χρησιμοποιήθηκαν για τους προβλεπόμενους σκοπούς, καθώς και εάν οι διαδικασίες ελέγχου που θέσπισαν οι διατάκτες παρέχουν τις αναγκαίες εγγυήσεις οι οποίες διασφαλίζουν τη συμμόρφωση των χρηματοοικονομικών πράξεων με τους ισχύοντες κανόνες και κανονισμούς για τους χρηματοοικονομικούς πόρους που διατέθηκαν και χρησιμοποιήθηκαν για το οικονομικό έτος που έληξε στις 31 Δεκεμβρίου 2012.

Την ευθύνη για την τήρηση των βιβλίων και αρχείων, καθώς και για τη θέσπιση και συνεχή εφαρμογή κατάλληλων δικλίδων ελέγχου, φέρει η διοίκηση του Συνεδρίου. Η ευθύνη μας συνίσταται στη διατύπωση γνώμης βάσει της εξέτασής μας.

Πραγματοποιήσαμε την εξέτασή μας σύμφωνα με το διεθνές πρότυπο εργασιών διασφάλισης «Assurance Engagements other than Audits or Reviews of Historical Financial Information» (ISAE 3000), όπως αυτό έχει εγκριθεί από την «Commission de Surveillance du Secteur Financier» (Επιτροπή εποπτείας του χρηματοπιστωτικού τομέα). Σύμφωνα με το εν λόγω πρότυπο, οφείλουμε να σχεδιάζουμε και να πραγματοποιούμε την εξέτασή μας κατά τρόπο ώστε να ανιχνεύεται, με εύλογη βεβαιότητα, κάθε περίπτωση κατάχρησης των πόρων η οποία επηρεάζει ουσιωδώς τους λογαριασμούς του Συνεδρίου.

Το έργο μας συνίστατο πρωτίστως στην εξέταση, βάσει ελεγκτικών δοκιμασιών και δειγματοληπτικών ελέγχων, αποδεικτικών στοιχείων από τα οποία να προκύπτει κατά πόσον:

— οι πόροι που χορηγήθηκαν στο Συνέδριο χρησιμοποιήθηκαν για τους προβλεπόμενους σκοπούς,

— οι διαδικασίες ελέγχου που θεσπίστηκαν παρέχουν τις εγγυήσεις που είναι αναγκαίες για τη διασφάλιση της συμμόρφωσης των χρηματοοικονομικών πράξεων με τους εφαρμοστέους κανόνες και κανονισμούς.

Τα κριτήρια που χρησιμοποιήσαμε για την εξέτασή μας είναι οι ακόλουθοι κανόνες και κανονισμοί:

— κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό (εφεξής «ο προϋπολογισμός») της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (εφεξής «ο δημοσιονομικός κανονισμός»),

— κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (εφεξής «οι κανόνες εφαρμογής»),

— απόφαση αριθ. 6-2012 του Ευρωπαϊκού Ελεγκτικού Συνεδρίου σχετικά με τους εσωτερικούς κανόνες για την εκτέλεση του πρoϋπoλoγισμoύ του, η οποία εγκρίθηκε κατά τη συνεδρίασή του της 12ης Ιανουαρίου 2012. Οι εν λόγω διατάξεις αποτελούν μέρος των διαδικασιών που θεσπίστηκαν με τις Συνθήκες ή τις συμφωνίες που συνήφθησαν δυνάμει αυτών και αφορούν την επιχειρησιακή διαδικασία που συνδέεται με την εκτέλεση του πρoϋπoλoγισμoύ.

Συγκεκριμένα, ως κριτήρια χρησιμοποιήθηκαν οι εξής εσωτερικοί κανόνες:

— Άρθρο 7 — Υπογραφές — «Καθένα από τα εμπλεκόμενα μέρη στην κατάρτιση, τον έλεγχο και την καταχώριση πράξεων για τη βεβαίωση ή την είσπραξη εσόδων ή για την ανάληψη ποσών και την πραγματοποίηση πληρωμών υπογράφει και δηλώνει την ημερομηνία ανάμειξής του».

— Άρθρο 9 — Κατασκευαστικά έργα — «Προτού εγκρίνει το Συνέδριο οποιαδήποτε συμβατική υποχρέωση σχετικά με τέτοιου είδους έργα, η υπεύθυνη υπηρεσία υποβάλλει επεξηγηματικό έγγραφο που να αιτιολογεί τη συμβατότητα του έργου με το δημοσιονομικό πλαίσιο».

— Άρθρο 16 — Πραγματοποίηση πληρωμών — «Ο υπόλογος εκτελεί τις εντολές πληρωμής που ορίζονται στο άρθρο 80 του δημοσιονομικού κανονισμού αφού ελέγξει τις υποχρεωτικές λεπτομέρειες που αναφέρονται στα άρθρα 103, παράγραφος 1, και 104 των κανόνων εφαρμογής».

— Άρθρο 23, παράγραφος 1 — Μεταφορές πιστώσεων — «Δυνάμει του άρθρου 21 του δημοσιονομικού κανονισμού, καθορίζεται ειδικός προορισμός για τις πιστώσεις ανά τίτλο και κεφάλαιο· τα κεφάλαια υποδιαιρούνται περαιτέρω σε άρθρα και θέσεις».

— Άρθρο 23, παράγραφος 2 — Μεταφορές πιστώσεων — «Κάθε αίτημα για μεταβίβαση συνοδεύεται από διευκρινίσεις ως προς την ανεπάρκεια των πιστώσεων. Το αίτημα μεταβίβασης υπογράφεται από τον αρμόδιο διευθυντή».

— Άρθρο 24 — Μεταφορές πιστώσεων από οικονομικό έτος σε οικονομικό έτος — «Ο αρμόδιος διατάκτης καταρτίζει κατάσταση σε χαρτί ή σε ηλεκτρονικό μέσο, η οποία παρουσιάζει το διαθέσιμο υπόλοιπο των αναλήψεων υποχρεώσεων· το υπόλοιπο αυτό, το οποίο λαμβάνεται από το ολοκληρωμένο ηλεκτρονικό σύστημα που αναφέρεται στο άρθρο 27, παράγραφος 3, της εν λόγω απόφασης προσαρμόζεται εφόσον συντρέχει λόγος, λαμβάνοντας υπόψη τις προς ακύρωση πιστώσεις και εμφαίνει τις προς μεταφορά πιστώσεις».

— Άρθρο 26 — Απογραφή περιουσιακών στοιχείων — «Η απογραφή των ενσώματων ακινητοποιήσεων τηρείται σε βάση δεδομένων».

— Άρθρο 27 — Ελάχιστες διαδικασίες διαχείρισης και εσωτερικού ελέγχου — «Οι διαδικασίες διαχείρισης και εσωτερικού ελέγχου καταρτίζονται από τους διατάκτες σύμφωνα με τα ελάχιστα πρότυπα εσωτερικού ελέγχου που ενέκρινε το Συνέδριο. Το αρμόδιο για τον προληπτικό έλεγχο άτομο (…) χειρίζεται κάθε πράξη του προϋπολογισμού (…). Το αρμόδιο για τον προληπτικό έλεγχο άτομο τηρεί τον κώδικα επαγγελματικής δεοντολογίας που έχει καθορίσει το Συνέδριο για το καθήκον του προληπτικού ελέγχου, καθώς και τις διαδικασίες που έχει καθορίσει ο διατάκτης.».

Θεωρούμε ότι τα στοιχεία που συγκεντρώσαμε από την εξέτασή μας είναι επαρκή για τη θεμελίωση της γνώμης που διατυπώνουμε.

Βάσει των εργασιών μας, όπως περιγράφονται στην παρούσα έκθεση, δεν υπέπεσε στην αντίληψή μας κανένα στοιχείο βάσει του οποίου να πρέπει να θεωρήσουμε ότι, από κάθε ουσιώδη πλευρά και βάσει των κριτηρίων που παρατέθηκαν ανωτέρω:

— Οι πόροι που χορηγήθηκαν στο Συνέδριο δεν χρησιμοποιήθηκαν για τους προβλεπόμενους σκοπούς.

— Οι εφαρμοζόμενες διαδικασίες ελέγχου δεν παρέχουν τις εγγυήσεις που είναι αναγκαίες προκειμένου να διασφαλίζεται η συμμόρφωση των χρηματοοικονομικών πράξεων με τους εφαρμοστέους κανόνες και κανονισμούς.

Μοναδικός στόχος της έκθεσής μας είναι ο αναφερόμενος στην πρώτη παράγραφο, καθώς και η ενημέρωσή σας. Η έκθεση δεν πρέπει να χρησιμοποιηθεί για οποιονδήποτε άλλο σκοπό, ούτε να κοινοποιηθεί σε τρίτους, εξαιρουμένης της δημοσίευσής της στην Επίσημη Εφημερίδα της Ευρωπαϊκής Ένωσης.